GiliGold/VAD_KnessetCorpus huggingface dataset:
איוב קרא: מה עם האגודה למלחמה בסרטן שמפרסמת אצלכם?
עו"ד תומר קרני: בתשלום.
עו"ד תומר קרני: ההודעות היחידות שהיו לא בתשלום, מכוח סעיף 46, הן הודעות של הממשלה והצבא, בעיקר הצבא והמשטרה בשעות חירום, כמו ערכות המגן במלחמת המפרץ.
עו"ד תומר קרני: כדרך שגרה אין דברים כאלה.
שמאי גולן: החוק אומר את זה מאוד פשוט - הודעות הממשלה, הודעות הג"א והצבא, כשבהעדר תקנות הפרוצדורה קבעה דבר מאוד מוזר, שיכול להיות שהיום לא מיושם בפועל - הגופים האלה שרוצים, הממשלה או שני הגופים שאמרנו, צריכים לפנות למזכיר הממשלה ולבקש ממנו.
שמאי גולן: זאת אומרת, זה לא כמה שהם רוצים.
שמאי גולן: זה לא שמחר משטרת ישראל מחליטה שהיא רוצה כל יום מאה הודעות והיא תנחה אותם לעשות מאה הודעות, זה לא עובד ככה.
שמאי גולן: על פי החוק הקיים היא צריכה לפנות למזכיר הממשלה, וזה בדיוק מה שאני רוצה - הודעת הממשלה על פי מגבלות, או קריטריונים, או נורמות שיקבע מזכיר הממשלה, או מי שתקבע הממשלה מטעמה.
שמאי גולן: הוא יקבע כמה, זה לא שאני אבקש 500 הודעות ומיד יהיו מחויבים לשדר 500 הודעות, אלא על פי כללים שייקבעו, כמו שמתנהגים היום כלפי המשטרה ופיקוד העורף, כך יתנהגו מול הרשות למלחמה בסמים, במיוחד בסיטואציה הנוכחית.
מרב אלבז-תורג'מן: לגבי עמדת היועץ המשפטי - אנחנו רואים בזה איזושהי הפקעת זמן שידור וראוי שזה ייאמר במפורש בחקיקה.
מרב אלבז-תורג'מן: מכוח חוק רשות השידור ראש הממשלה מוסמך להתקין את התקנות האלה, הוא האחראי על פי החוק לביצוע התקנות.
מרב אלבז-תורג'מן: הרשות הלאומית למלחמה בסמים היא גוף מתוקצב, בגלל שזה גוף מתוקצב לדעתי ראוי שזה קודם כל יבוא מתוך התקציב שלו.
מרב אלבז-תורג'מן: אם יש להם בעיה של תקציב שיפנו לגוף שמתקצב אותם, שיפנו למדינה להרחבת התקציב.
מרב אלבז-תורג'מן: לגבי זמני השידור שנלקחו ברשות השידור, זה באמת היה במצב של מקרי חירום.
קריאה: מלחמה.
מרב אלבז-תורג'מן: מלחמה, בדיוק.
קריאה: צריך להגיד את זה בצורה ברורה.
מרב אלבז-תורג'מן: בדרך כלל זה היה עניין שיש בו ממש עניין של בטחון הציבור.
שמאי גולן: משטרת ישראל משדרת כל הזמן תשדירים לגבי חשד למטעני חבלה, לא רק במלחמת המפרץ, בצורה שוטפת.
קריאה: כמה משדרים את זה?
שמאי גולן: כמה שהם רוצים.
שמאי גולן: פעמיים ביום, פעם ביום.
שמאי גולן: כשיש להם את היכולות שלהם.
קריאה: זה בקושי משודר.
שמאי גולן: לא דיברתי על כמות כרגע.
שמאי גולן: אני גם לא מדבר על כמות, אני מדבר על החלת העיקרון בחוק או בתקנות.
עו"ד תומר קרני: אני מצטרף להערה שנאמרה כאן לגבי העובדה שהרשות היא גוף מתוקצב, כמו שרשות השידור היא גוף מתוקצב.
שמאי גולן: גם המשטרה מתוקצבת, גם פיקוד העורף מתוקצב, גם משרד הביטחון מתוקצב.
עו"ד תומר קרני: לכן צמצמנו את זה לשעת חירום בלבד.
עו"ד תומר קרני: ודאי שלא רשות השידור, כגוף מתוקצב, היא זו שצריכה לשאת בעלויות של כל תשדיר למען המלחמה בסמים, חשובה ככל שיהיה, ואני מסכים שהיא חשובה.
שמאי גולן: אבל לא אתם אמורים לקבוע אם לצמצם או לא לצמצם, זה מה שאני מסביר.
מרב אלבז-תורג'מן: לא הם אמורים ולא אתם אמורים, זו רק הממשלה.
מרב אלבז-תורג'מן: צריך לשבת בוועדת שרים ולהחליט אם הם מתקינים תקנות לעניין הזה, זה חייב להיעשות בתקנות.
שמאי גולן: נכון.
מיכאל מירו: ברשותך, אני רוצה לתת אנלוגיה - פה מדובר על שירותים שניתנים לגופים, במקרה זה סטטוטוריים או גופים ממשלתיים.
מיכאל מירו: המקובל הוא שתמיד יש שיקול כספי לדבר הזה.
מיכאל מירו: למשל, כשהולך גוף ממשלתי לדיון משפטי הוא מקבל סיוע ממשרד המשפטים אז יש שיפוי שעובר מאותו משרד למשרד המשפטים כדי לכסות את השירות שהוא מקבל.
מיכאל מירו: אנחנו מדברים פה על עלויות של שוק חופשי ולעניין של מקובלות בתוך ממשל.
מיכאל מירו: בתוך ממשל, ברגע שיחידה אחת עושה משהו עבור יחידה אחרת, יש העברות תקציביות.
איוב קרא: כשהמשטרה, משרד הביטחון/פנים, עושה את הפרסומים שלו לא להפריע כשבודקים מטען וכו', הם משלמים עבור זה?
קריאה: לא משלמים.
עו"ד תומר קרני: צריך לבדוק את זה לגופו.
עו"ד תומר קרני: אני יודע שהמשטרה לא משלמת אבל יכול להיות שעל קמפיין מסוים היא כן משלמת.
שמאי גולן: באחריות אני אומר לך שהם לא משלמים.
שמאי גולן: משטרת ישראל לא משלמת על תשדירים בנושא מטעני חבלה.
קריאה: אבל יכול להיות תשדיר אחר שהם כן משלמים עבורו.
שמאי גולן: כשהם משדרים לגיוס למשטרת ישראל יכול להיות שהם משלמים, על זה הם לא משלמים.
איוב קרא: אני לא מדבר כללית, אני מדבר על המלחמה בתאונות הדרכים, למשל, או על מלחמה בטרור.
איוב קרא: יש לפעמים פרסומים כאלה.
קריאה: על תאונות דרכים משלמים.
קריאה: כולם משלמים.
קריאה: זק"א, מד"א, כולם משלמים.
איוב קרא: אני מדבר על משטרת ישראל, כשהיא אומרת: "אל תפריעו לחבלנים".
שמאי גולן: על בטיחות בדרכים משלמים, על התגייסות המשטרה משלמים.
שמאי גולן: שני הגופים לא משלמים על הדברים הברורים שלהם - פיקוד העורף על מסכות אב"כ או מה שהוא רוצה בתחומו ומשטרת ישראל בתחום החבלה והתרעות על מטענים.
שמאי גולן: על זה לא משלמים.
איוב קרא: איפה זה עומד מבחינת חקיקה?
איוב קרא: אתם הגשתם הצעה לתיקון החוק?
שמאי גולן: בשעתו הוגש, יש כאן את כל התכתובת.
שמאי גולן: שרת התקשורת דאז, שולמית אלוני, באיזשהו מקום התנגדה.
שמאי גולן: קירשנבאום היה אז המנהל, הוא התנגד אז כמובן שהיא התנגדה, מבחינת העניין הכספי, והתשובה שניתנה מהיועץ המשפטי למשרד ראש הממשלה הייתה המלצה לרדת מהעניין הזה כדי לא להביך את הממשלה, ואם אני לא טועה קיבלנו 5 מיליון שקלים אד הוק לטובת קמפיין כדי שנרד מהעניין הזה.
שמאי גולן: אני חושב שטעו כשעשו את זה כך.
שמאי גולן: מה זה לא להביך?
שמאי גולן: תשב הממשלה על המדוכה, תדון בזה, אם היא תחליט שלא אז לא ואם היא תחליט שכן אז כן.
שמאי גולן: אין פה עניין של מבוכה, היא צריכה לשבת ולהחליט, או כוועדת שרים, או לא כוועדת שרים, היא צריכה לקבל החלטה.
מיכאל מירו: אבל צריך לקחת את זה כתמונה במכלול.
שמאי גולן: היא תיקח, סמוך עליה.
מיכאל מירו: יש עניין שפה חקיקה תכנס לדבר שהוא בעייתי.
מיכאל מירו: תבוא הכנסת ותחוקק את החוק ורשות השידור תיסגר - מה הרווחת מזה?
מיכאל מירו: היא תיסגר.
מיכאל מירו: בוא תבין את המשמעות של זה - המשמעות היא שעכשיו זה סמים, מחר זה תאונות דרכים, מחרתיים זה סרטן.
מיכאל מירו: הכל גורם למוות.
מיכאל מירו: אתה יודע מה?
מיכאל מירו: גם זיהום אוויר.
מיכאל מירו: למה שהמשרד לאיכות הסביבה לא יקבל?
מיכאל מירו: זיהום אוויר היום הורג 1,100 בני אדם בשנה, זה הרבה יותר מטרור.
מיכאל מירו: אני מאוד מאמין בהבנות, צריך להגיע ולראות איך מסתדרים מבחינה תקציבית הם ואנחנו.
מיכאל מירו: בכל הדברים האלה אפשר להסתדר, אפשר למצוא מחירים מיוחדים לפרוייקטים מיוחדים ושיתוף פעולה מערכתי כמו שאנחנו עושים.
מיכאל מירו: אני לא בטוח שכדאי להיכנס לנושא החקיקה.
מיכאל מירו: אני קורא לזה יתר רגולציה.
מיכאל מירו: ברגע שנכנסים ליתר רגולציה מתחילים להסתבך, כי אז רשות השידור תהיה מחויבת על פי חוק לשדר, היא תשדר כי אין מה לעשות, זה החוק, והתקציב שלה ייגמר.
מיכאל מירו: אז מה יצא לנו מזה?
מיכאל מירו: שהרשות תיחנק כי היא מקבלת קווצ'ים מכל מקום.
מיכאל מירו: גם באגרה מקצצים, מתוך אלפיים אגרות מצאו דווקא את האגרה היחידה לקצץ בה, אגרת רשות השידור.
מיכאל מירו: הבדיחה היא שאפילו את אגרת דיג בים המלח לא ביטלו והיא עדיין קיימת בחוק.
איוב קרא: אני ביקשתי לבטל.
מיכאל מירו: אני יודע, לכן אני מציג את זה לפניך.
מיכאל מירו: בזה לא נגעו אבל באגרת רשות השידור נגעו.
מיכאל מירו: מצד אחד מצמצמים לך את ההכנסות, אומרים לך: "תסתדר בכוחות עצמך" ואז באה תביעה, לגיטימית, כי שמאי ואני עובדים הרבה שנים ביחד והנושא הזה בדמי ובנפשי, אני לא לחינם פה, אבל יש עניין של עלויות שאנחנו לא נוכל לעמוד בהן.
מיכאל מירו: מערכתית צריך לחבר יותר את הקשרים אבל אני לא בטוח שהחקיקה תהיה לטובת המערכת, לא לטובת הנציג הממשלתי וגם לא לטובתנו.
איוב קרא: אז מה אתה מציע?
מיכאל מירו: אני מציע להידבר.
איוב קרא: שמאי, מה אתה אומר?
שמאי גולן: אני חושב שהגיע הזמן להעמיד את זה במבחן האחריות הממשלתית.
שמאי גולן: הממשלה לא יושבת רק משר שמופקד על הסמים, הממשלה תדון במה שאתה אמרת וזה ייאמר שם בצורה ברורה.
שמאי גולן: זה לא נושא של גניבות בעיתוי הזה מכיוון שלמשל בתקציב 2004 אין לי שקל אחד לקמפיין.
מיכאל מירו: אז תפעיל את הלחצים איפה שאתה צריך.
מיכאל מירו: גם אתה לא מצטרף לקריאה שלי שהתקציב שלי מקוצץ.
שמאי גולן: נכון, כל אחד מאתנו יעשה את התפקיד שלו.
מיכאל מירו: אנחנו שני גופים סטטוטוריים שנמצאים בדיוק באותה בעיה, אתה רשות ואני רשות ושנינו נאנקים תחת הנטל, אז לא צריך להפיל אחד את השני.
שמאי גולן: זו זווית הראייה שלך, באותה מידה אני יכול לשאול מה פתאום שהמשטרה תקבל חינם ומה פתאום שפיקוד העורף יקבל בחינם, מדובר פה ב-30 מיליון שקל בשנה, בואו נחלק את זה בינינו.
מיכאל מירו: תבקש מהמשטרה שיתנו לך.
שמאי גולן: אני לא רוצה לפתור את בעיות המשטרה, כמו שאני לא רוצה לפתור את בעיות הג"א, אני רוצה לטפל את הבעיות שלי.
שמאי גולן: החדר הזה, הוועדה למלחמה בנגע הסמים, היא צריכה להעמיד את זה במבחן הברור מאוד של לבוא לממשלת ישראל ולומר לה: "חברים, זה העניין, אז הסמים לא היו במצב כמו שהם היום כי אם כן היו מכניסים את זה לאותה מסגרת".
מיכאל מירו: למה לא את איכות הסביבה?
מיכאל מירו: אמרתי לך, 1,100 בני אדם מתים בשנה, מסמים מתים בקושי כמה עשרות.
מיכאל מירו: בתאונות דרכים מתים 560 בני אדם בשנה.
שמאי גולן: אני אתן לך תשובה מאוד ברורה, הפעם מהלב, בנושא הסמים.
מיכאל מירו: אתה מדבר עם מישהו שבקיא בתחום.
שמאי גולן: אני מדבר איתך כי אתה נמצא בוועדה.
שמאי גולן: כאשר מטפלים בבטיחות בדרכים אז קמה עמותה כמו "אור ירוק", שאתה מכיר היטב, ותורמת כסף שהלוואי והיה לנו אותו לעשר שנים לפרסום בטלוויזיה.
שמאי גולן: כאשר עושים קמפיין לאיכות הסביבה מביאים כסף מספונסרים.
שמאי גולן: סמים זה הדבר האחרון שמישהו בעולם יתמוך בו, בוודאי לא בארצנו.
שמאי גולן: ואין מה לעשות, אין לנו שקל אחד.
שמאי גולן: לכן אני לא מסתכל על צרות של אחרים, אני מסתכל על שלי וכאשר החוק עומד לצדי, כאשר כתוב במשפט הראשון של החוק "הודעות הממשלה", אם ממשלת ישראל תחליט שהודעותיה כוללות סמים זה יעלה לדוכן הממשלה ויחליטו.
שמאי גולן: אני רוצה לראות ממשלה שתגיד שהסמים זה לא הודעותיה.
שמאי גולן: אני רוצה להעמיד את זה למבחן השרים.
שמאי גולן: שיגידו שהודעות הרשות למלחמה בסמים זה לא עניינים, או לחלופין, אם הם לא רוצים לעשות את זה, שיקומו ויגידו: "קחו בבקשה 20 מיליון שקל לקמפיין".
שמאי גולן: שיגידו, אין לי בעיה.
עו"ד תומר קרני: כמו שאמרנו מקודם, זה יכול לפתוח פתח לזה שכל משרד ממשלתי יבוא לממשלה ויגיד: "ההודעה שלי צריכה להיות הודעת הממשלה" וכל יום יהיו לנו שעתיים במשך היום בשידור בטלוויזיה וברדיו הודעות הממשלה על חשבון זמן תוכניות הדרמה, חדשות וכו' ועל חשבון תקציב רשות השידור.
קריאה: מי ירצה לראות טלוויזיה כזאת?
קריאה: זה ייראה כמו דבר השלטון.
איוב קרא: אם הפרסומת שלהם, שהיא בדיוק 10 שניות, תהיה פעם בערב, החברה יכולה רק לצאת נשכרת מזה.
איוב קרא: בסך הכל מדברים על תשלום אגרה.
איוב קרא: מילא, אם לא היה תשלום אגרה של הציבור, אבל הציבור נגוע היום אולי באחת הסוגיות הקשות, זו מלחמה.
איוב קרא: מי שלא קרוב לזה לא מבין את המשמעות של זה, זו מכת עולם, זה הנזק אולי הכי גדול לחברה בישראל.
איוב קרא: אנחנו מדברים על השידור הציבורי, שבחלקו ממומן באגרה של הציבור, אז מדוע לא לעזור לו בעניין?
מיכאל מירו: אתה צודק באלף אחוז, דעתי כדעתך, רק אני חושב ששיטת העבודה צריכה להיות אחרת.
מיכאל מירו: לא לבוא איפה שזה עלול לפגוע בכיס אלא לבוא בדרך החדשותית, יש הרבה דברים שאפשר לעשות, ושמאי יודע את זה מפני שאנחנו עושים יחד כבר כמעט עשר שנים מבצעי שידור, אין עם זה שום בעיה וזה הרבה יותר אפקטיבי.
מיכאל מירו: אני טוען שהדרך של ההידברות, בגלל שאנחנו גוף תקשורתי, הרבה יותר טובה מאשר ללכת על רגולציה.
מיכאל מירו: בואו נלך על הידברות, אני בטוח שהמנכ"ל ישמח לקבל את חיים משיג לשיחה בעניין הזה אם נגיד לו את זה והם יגיעו ביניהם להסדרים.
שמאי גולן: זו מריחה.
מיכאל מירו: למה מריחה?
מיכאל מירו: הדברים האלה הולכים יפה מאוד.
איוב קרא: נעשה משהו אחר, כפשרה.
איוב קרא: אני אגיש הצעה לתיקון החוק, אני לא אתקדם בעניין הזה ואני אתן לכם להתדיין בעניין הזה.
שמאי גולן: כאילו לא עשית כלום.
שמאי גולן: פגישות בינינו לבין מנכ"ל רשות השידור?
שמאי גולן: אנחנו עובדים הרבה יחד, אין לנו בעיה.
קריאה: אנחנו מכירים אחד את השני עשר שנים והסטטוס קוו קיים.
שמאי גולן: הטלוויזיה לא תעשה שום דבר בלי לקבל כסף, זה ברור.
קריאה: רק תיקון חקיקה, חבל על הזמן.
קריאה: חוות דעת של היועץ המשפטי לממשלה טוענת שאי אפשר, מותר רק הודעות בענייני ביטחון או הודעות שעת חירום.
איוב קרא: אז יהיו גם הודעות מצד הרשות למלחמה בסמים.
עו"ד תומר קרני: הנושא הזה היה בבג"ץ ובג"ץ קיבל את עמדת רשות השידור.
שמאי גולן: באגודה למניעת העישון.
שמאי גולן: אמרתי, האגודה למניעת העישון זו לא החלטת ממשלה.
עו"ד תומר קרני: דובר שם באופן כללי על זה שרשות השידור רשאית לדרוש תשלום עבור הודעות כאלה של גופים חיצוניים, לא דובר שם דווקא על האגודה אלא על גופים חיצוניים בכלל.
עו"ד תומר קרני: עמדת רשות השידור, שצמצמה את תחולת הסעיף הזה רק להודעות חירום על רקע ביטחוני, התקבלה בבג"ץ.
שמאי גולן: אסור לסגור את זה בחדר הזה.
שמאי גולן: אני אומר לכם שהעניין החוקי חייב לעלות לשם.
שמאי גולן: סיכוי סביר שהיא תחפש את הפשרה, אין לי ספק, אבל אני רוצה שזה יהיה בחדרה מכיוון שזו הדרך לקבל את הכסף.
איוב קרא: הבנתי.
איוב קרא: אני אגיש הצעת חוק בעניין הזה ונגלגל את זה, אני לא יודע אם ועדת השרים לענייני חקיקה תקבל את זה.
שמאי גולן: אם אתה תעלה הצעת חוק אנחנו בפגישה איתו נאמר לו שעל סדר היום הצעת החוק שלך וכך נביא את זה למצב שבסוף ייכנס הכסף.
איוב קרא: אנחנו מסיימים בדברים אלה:
איוב קרא: אנחנו רואים במלחמה בנגע הסמים בישראל ומלחמתה של הרשות הלאומית למלחמה בסמים מלחמה חברתית שדומה למלחמתם של פיקוד העורף ומשטרת ישראל בסוגיית הסמים.
איוב קרא: העניין מצריך גם את התערבות המחוקק כדי שהשידור הציבורי יתחשב בצרכים של הרשות הלאומית למלחמה בסמים.
איוב קרא: בהתאם לכך, ח"כ איוב קרא, יו"ר הוועדה למלחמה בנגע הסמים בכנסת, יגיש הצעת חוק הבאה לתקן את סעיף 46 לחוק רשות השידור או להתקין תקנות על מנת שיתאפשרו הודעות גם לרשות הלאומית למלחמה בסמים, או לקדם הבנה עד חקיקת החוק באמצעות משרד ראש הממשלה בסוגיית המלחמה הזאת בנגע הסמים בין כל הגורמים שהוזכרו.
איוב קרא: ראשית כל, אני רוצה להודות לשר לביטחון פנים.
איוב קרא: זאת סגירת מעגל של שנים שאנחנו הולכים ביחד בראייה הממלכתית.
איוב קרא: אנחנו חברים, זה לא סוד, אנחנו בשני כובעים שונים כרגע - אתה השר לביטחון פנים ואני יושב-ראש הוועדה למאבק בנגע הסמים בכנסת.
איוב קרא: באנו לכאן, נציגי ממשלה, נציגי הרשות למלחמה בסמים וצוות של הכנסת, כדי לשמוע ולהשמיע - עם סיום שנת 2003 - את כל מה שקרה מבחינת נגע הסמים, ואולי לתכנן אסטרטגיה לשנת 2004, גם מבחינתכם, גם מבחינת הרשות וגם מבחינת הוועדה.
איוב קרא: אני חושב, כמו שאמר ראש הממשלה, שנגע הסמים הוא איום אסטרטגי, והגושפנקא לכך היתה עכשיו בעסקת חילופי השבויים, לצערי הרב, שהתברר שרוב התכנון של חטיפת הישראלי אלחנן טננבוים היה על-ידי שתי משפחות - משפחת בירו בלבנון ששולט בתחום הסמים, ואביהם שיושב בכלא, יחד עם משפחת עובייד מטייבה, קייס עובייד.
איוב קרא: זה מצב אבסורדי, זה הגיע לממדים שאנחנו לא יכולים לתאר לעצמנו.
איוב קרא: אני מקווה שהסוגייה הזאת, שבאמת הפכה להיות איום אסטרטגי, ביטחוני, חברתי, תטופל במלחמה שאתה עושה, אדוני השר, אני יודע שאתם במשרד עושים עבודה גדולה בעניין הזה.
איוב קרא: אני מציע שמנכ"ל הרשות למלחמה בסמים יאמר דברי סיכום לשנת 2003.
חיים מסינג: הייתי מנכ"ל עיריית יבנה עד לפני שבוע, ועכשיו התמניתי למנכ"ל הרשות.
חיים מסינג: בגדול, כל הסוגייה של הסמים גם השנה התחלקה בין התחום של ההיצע והביקוש, כאשר בתחום ההיצע עיקר הבעיה היא בגבול הדרומי, שהוא גבול של שלום באורך 320 קילומטרים, גבול ישראל-מצרים.
חיים מסינג: כמות ההברחות שם גדולה, כאשר החבירה של הצבא ומשמר הגבול בשנה האחרונה מסייעת לטיפול בבעיה.
חיים מסינג: אנחנו בקשר מצוין עם דוד צור ואלוף פיקוד הדרום שמסייע להגיע למקומות, כי יכולה להיות פה בעיה גם בהיבט של פעילות חבלנית עויינת.
חיים מסינג: זה בהיבט ההיצע, כאשר אי אפשר כמובן להתעלם מהגבול הצפוני שקשור לחיזבאללה, שם הסחר בסמים גם מממן טרור.
חיים מסינג: בתחום הביקוש התעסקנו השנה יותר בתחום ההשכלה הגבוהה.
חיים מסינג: מחר סוף-סוף ניאותו ועד ראשי האוניברסיטאות לראות איך אנחנו מפתחים תוכניות מניעה בתוך המוסדות.
חיים מסינג: זה צריך להתחיל בחשיפה, כי ברגע שאתה לא מוכן לחשוף את עצמך ולהכיר בעובדה שיש לך בעיה, לא ניתן לטפל.
חיים מסינג: עד היום ועד ראשי האוניברסיטאות די התעלם מהבעיה, בפעם האחרונה שנפגשנו איתם היתה הדחקה מוחלטת של הסוגייה והעסק הזה פרץ כמו כל דבר שמוזנח.
חיים מסינג: עיקר הצריכה בשנת 2003 היתה בקרב הסטודנטים, נעשה סקר בכל מכללה ובכל אוניברסיטה, והדגש העיקרי שלה היה בתחום של הסטודנטים.
חיים מסינג: התחלנו בפיילוט מאוד מוצלח של בית דין לעבירות סמים, זה כולל את משטרת מחוז תל אביב, קציני הנוער, קציני מבחן.
חיים מסינג: עדנה בקרשטיין, נשיאת בית משפט השלום בתל אביב, משתתפת איתנו בהרצת הפיילוט הזה.
חיים מסינג: אין ספק שברגע שזה יוטמע וימוסד, זה ייתן נדבך נוסף בסוגייה של גמילה והחזרה לקהילה של נרקומנים, שהיום ברגע שהם יוצאים מבית הסוהר הדרך שלהם לגמילה היא הרבה יותר קשה מאשר לאחר שיעברו את בית הדין לסמים.
חיים מסינג: השנה הזאת התאפיינה גם בפריסה מאוד רחבה בתוך הקהילה, יש כ-30 סניפים חדשים, הן במגזר היהודי והן במגזר הערבי.
חיים מסינג: לצערי בגלל גזירות התקציב אנחנו כנראה עלולים לצאת מאותם יישובים שנכנסנו אליהם.
חיים מסינג: אבל בעיקרון הפריסה הזאת הפיחה רוח חדשה בפרוייקט השיקום, בעיקר במגזר הבדואי ובמגזר הערבי, ששם סוגיית הסמים היא די גבוהה יחסית למגזר היהודי.
חיים מסינג: נכנסנו גם ליהודה ושומרון.
חיים מסינג: עד השנה הזאת היתה די הדחקה של הסוגייה ביהודה ושומרון, השנה פנו אלינו בצורה מאוד מכובדת ונכנסנו לשם לעבוד יחד איתם.
חיים מסינג: זה גם מסוג הדברים שאתה לא רואה אותם מיד, אבל ברגע שהתחלת לפחות יש איזשהו עוגן.
חיים מסינג: התחלנו פיילוט במשרד הקליטה בקרב האוכלוסייה האתיופית.
חיים מסינג: גם שם, כמו בכל אוכלוסייה אחרת, הסמים זה סימפטום של בעיה אחרת.
חיים מסינג: ראינו שם הרבה מאוד בעיות, ובחרנו שבע ערים בישראל ובהן התחלנו ברמה של פיילוט עם ראשי הערים בסוגייה של האתיופים.
חיים מסינג: התחלנו לבנות תוכניות חינוכיות למגזר הדרוזי ולמגזר הבדואי, דברים שלא עד היום.
חיים מסינג: אנחנו לוקחים את משרד החינוך יחד איתנו, שרת החינוך הקימה ועדה בראשותה, שחלק מעבודתה זה ניסיון להוביל מהלך של חקיקה שיאסור על מכירת אמצעי עישון, מה שנקרא "בנגים".
חיים מסינג: זה נמצא היום בטיפול הפרקליטות, האמת היא שהטיפול קצת איטי ואני מקווה שזה יתקדם.
צחי הנגבי: יש מישהו שמתנגד לחוק הזה?
חיים מסינג: זה לא שמישהו מתנגד, כמו שמנסים למצוא כל דרך שאולי עורך-דין ממולח כזה או אחר יוכל לאכוף אותה.
חיים מסינג: עשינו עכשיו מחקר מהיר על מה שקורה בעולם, כל הדברים מצביעים חד-משמעית בכל העולם שאין דבר כזה כמו בארץ - שהיה פסק דין של שופט ברמלה שזיכה בעל פיצוציה שהעורך-דין שלו הוכיח שה"בנג" שימש אותו גם לאגרטל בבית.
חיים מסינג: זאת בדיחה עצובה, ואנחנו מקווים שהחוק הזה יחוקק.
חיים מסינג: אחד הדברים שהצלחנו לעורר השנה זה סעיף 37א לחוק הסמים המסוכנים.
חיים מסינג: הצלחנו יחד עם ראש אגף התנועה לעורר את העניין הזה, ובאמת פרקליטת המדינה יחד עם היועץ המשפטי ייקחו את כל התובעים, הן במשטרה והן בבתי הדין האזרחיים, כדי ליישם את החוק הזה.
חיים מסינג: לפני כשלושה שבועות נודע לנו שהיום אתה יכול לגזור על משתמש בסמים, בכלל לפני שהורשע, חמש שנות שלילת רשיון.
חיים מסינג: אנחנו חושבים שזה אמצעי הרתעה בלתי רגיל, ואנחנו שמחים שזה התחיל לפעול.
חיים מסינג: דבר אחרון שאני רוצה לציין הוא נושא בדיקות השתן, עוד לא הצלחנו לשכנע את מערכת החינוך בנושא הזה.
חיים מסינג: אני משוכנע שיבואו ימים שבהם זה ייכנס - בדיקות השתן, מעבר להרתעה, זה גם יביא לטיפול, טיפול שאנחנו מממנים אותו, טיפול אנונימי.
חיים מסינג: מקלבים את הטיפול באל-סם, בתל"ם או באגודה למגזר הערבי, וכך מונעים בעיות.
צחי הנגבי: יש מקומות בעולם שזה מקובל?
חיים מסינג: זה מקובל בעולם, למשל בשוודיה שזאת מדינה שגם מובילה בהישגים שלה.
חיים מסינג: שוודיה מובילה בהישגים בזכות שלושה דברים - אחד, שינוי האווירה הציבורית; זה נושא שאני לא כל כך תולה בו תקוות.
חיים מסינג: שנית, נושא של טיפול כפוי, קרי - או שאתה הולך לקבל טיפול או שאתה נכנס להליך של הרשעה, והנושא של בדיקות שתן.
חיים מסינג: ברגע שאתה עושה בדיקות שתן בצורה אקראית, ברגע שיועץ או יועצת ראו שלתלמיד או תלמידה יש התנהגות מוזרה וביקשו מהם בדיקת שתן וגילו שיש בעיה, הזמינו את ההורים בצורה דיסקרטית, והילדים מקבלים טיפול.
חיים מסינג: ברגע שגילו שילד לוקח סמים ומתחילים לטפל בו, הוא לא מתחיל עם הרואין, הוא לא מתחיל עם קוקאין.
חיים מסינג: בדרך כלל מגלים את זה בשלב של הסמים הקלים ויכולים לתת לו טיפול.
חיים מסינג: זה עובד בעולם - גם בארצות הברית, גם בשוודיה, ואגב, גם באשדוד.
חיים מסינג: עכשיו אנחנו הולכים למיני פיילוט במקומות נוספים כמו קציר וחריש, מקומות שהם יותר קטנים.
חיים מסינג: זה ממש על קצה המזלג.
איוב קרא: לפני שהשר יאמר את דברו, אני רוצה לחזור על כמה דברים שנעשו.
איוב קרא: לגבי עונש מינימום, בשבוע האחרון הגשתי לוועדת השרים לענייני חקיקה הצעה להטיל עונש מינימום של חמש שנים על סוחרי סמים.
איוב קרא: משום מה ועדת השרים לא טיפלה בהצעת החוק הזאת.
צחי הנגבי: אני לא חבר בוועדה.
איוב קרא: זה חשוב לי, חשבתי ששר המשפטים יתמוך בהצעה הזאת.
צחי הנגבי: אולי הוא חשב שזה עונש רך מדי.
איוב קרא: אני הצעתי 15 שנים, ואמרתי שאני מוכן להתגמש עד חמש שנים.
איוב קרא: מוזר שהצעת החוק שלי לא טופלה.
איוב קרא: הצלחנו לשכנע את משרד ראש הממשלה שנושא הטיפול באלכוהול יעבור לרשות למלחמה בסמים.
איוב קרא: הצלחתי להעביר הצעת חוק איסור שידול למכור סיגריות ואמצעי עישון לקטינים.
איוב קרא: ביחד עם משרד המשפטים אנחנו מתקדמים עם זה.
איוב קרא: בנושא בדיקות השתן, לדעתי אנחנו בדרך הנכונה.
איוב קרא: אתמול ישבתי עם ארגון ההורים הארצי ואני חושב שיש שבסופו של דבר יסכימו שתלמידים יעברו בדיקות - לא מדובר על כך שיעמדו בתור, אלא פעם בחודש יכול לקרות לתלמיד שמנהל בית הספר יגיד לו "לך תעשה בדיקה", תלמיד שהמנהל חושד בצורה די ודאית שהבחור במצב לא טוב וצריך לערב את ההורים.
איוב קרא: המטרה היא לא פלילית אלא יותר חינוכית.
חיים מסינג: המטרה היא למנוע פתיחת תיק פלילי.
איוב קרא: בדיוק.
איוב קרא: אנחנו עשינו סיורים בצפון ובדרום, אני חושב שבשני המקומות נעשית עבודה גדולה מאוד של משטרת ישראל, אך לדעתי אין מספיק כוח אדם.
איוב קרא: אני חושב שהיחידות הן יחסית קטנות לעומת המשימות, והצעתי - אמנם צחקו עליי כשהצעתי זאת - שתהיה גדר חיה של כלבים של 200 מטר כל כיוון, לשים שרשרת ברזל שעליה ירוץ כל כלב 200-250 מטר לכיוון הזה ו-200-250 לכיוון הזה, שכל כלב יכסה 400-500 מטר; כך ב-200 כלבים אתה מכסה את כל גבול הצפון, 100 קילומטר, אפילו עכבר לא ייכנס למדינת ישראל.
איוב קרא: אני לא יודע למה לא לוקחים את זה ברצינות.
איוב קרא: יש רעיונות שצריך לבדוק אותם, אולי באמת הדבר הזה יסגור הרמטית את הגבול וימנע הברחות.
איוב קרא: כי מה שקורה בגבול הצפון, עם כל העבודה הקשה שעושה משטרת ישראל - והיא עושה עבודה גדולה - 90% מהסמים עדיין נכנסים.
איוב קרא: זאת אומרת שצריך לעשות משהו נוסף.
איוב קרא: אני לא יודע כמה זה יעלה, לדעתי זה לא יעלה כסף רב.
איוב קרא: בנושא החינוך, שרת החינוך ריבעה את התקציב שלה בנושא המלחמה בסמים, בעיקר בנושא הסברה ומניעה, מה שלא נעשה בשום מקום.
איוב קרא: אני יכול לומר לך שבקיצוץ התקציב הדבר היחיד שאמרו שלא נוגעים בו - בפגישה שלי עם מנכ"ל משרד ראש הממשלה, יחד עם חברי הכנסת חיים אורון ויצחק הרצוג - הוא תקציב המלחמה בסמים.
איוב קרא: זה הדבר היחיד שהסכימו במשרד ראש הממשלה לא לקצץ.
איוב קרא: אני מודאג מאוד מהאפשרות שעם הזמן תתפתח באיו"ש, ברשות הפלסטינית, תעשייה של סמים כמו בדרום לבנון, תעשייה של גידול סמים, כי זה מקור קל לרווחים, ושם אין דין ואין דיין.
איוב קרא: קיבלנו סקירה מהמשטרה, שהיו שדות של כמה דונמים שגידלו בהם סמים.
איוב קרא: אני מודאג שכמו שהסמים מממנים את הטרור בדרום לבנון, זה יעבור לאזור יהודה ושומרון.
איוב קרא: זאת אחת מנקודות התורפה שצריך לחשוב עליה, והיא יכולה להיות סימן חלילה למצב לא נוח גם בראייה המשטרתית, גם בראייה הישראלית.
איוב קרא: כתוצאה מכך אנחנו מקיימים מחר ישיבה על הקשר בין סמים לטרור.
איוב קרא: אני יודע שכל ארגוני הפשיעה בישראל, אחד ממקורות המימון שלהם זה הסמים.
איוב קרא: זה הפך להיות איום אסטרטגי ביטחוני, גם איום חברתי, וגם אנטישמי.
איוב קרא: לדעתי חסן נסראללה אומר:
איוב קרא: אני לא צריך להתאמץ, מספיק לי שאני שולח סמים לתל אביב - אני פוגע בבטן הרכה של מדינת ישראל ומכריע אותה.
איוב קרא: העלייה הדרסטית בשנים האחרונות, כל שנה עלייה עוד יותר חדה של שימוש בסמים בחברה בישראל, ב-2003 יש עוד יותר סימנים של עלייה, מצריכה אותנו לחשוב על מדיניות חדשה.
איוב קרא: הזמנו את שגריר שוודיה שיבוא אלינו בימים הקרובים.
איוב קרא: אחוז השימוש שם היה הכי גבוה בעולם, והם הורידו אותו ל-7%.
איוב קרא: אצלנו זה בסביבות 11%, ואנחנו רוצים לראות איך הם עשו את זה.
צחי הנגבי: המפגש הזה נולד בעקבות יוזמה של חבר הכנסת איוב קרא.
צחי הנגבי: מאוד שמחנו להיענות ליוזמה מכיוון שאנחנו במשרד לביטחון פנים הצבנו את נושא צמצום נגע הסמים והעבריינות שנובעת ממנה בחברה הישראלית כאחד מיעדי המשרד שהוצגו על-ידינו לראש הממשלה.
צחי הנגבי: במסגרת תוכנית היעדים, כל משרד מציג את היעדים שלו; לכל משרד יש תחומי פעילות, אבל הוא צריך לבחור את אותן סוגיות מרכזיות שעליהן הוא גם ייבחן בסוף השנה על-ידי ראש הממשלה והממשלה.
צחי הנגבי: בחרנו להציב את היעד הזה כיעד מרכזי שלנו, ואנחנו רואים בנושא הסמים מחולל פשיעה מרכזי הן בכל מה שנוגע לעבריינות נוער ופשיעת נוער ובוודאי בהקשר של תשתית כלכלית פיננסית שמזרימה סכומי עתק לארגוני הפשיעה.
צחי הנגבי: זה לא סוד שביקשנו מראש הממשלה להורות על העברת לרשות למלחמה בסמים למשרד לביטחון פנים.
צחי הנגבי: בשלב זה הנושא לא הסתייע, יש חששות, אולי גם לרשות, אולי גם למשרד לביטחון פנים, למשרד ראש הממשלה.
צחי הנגבי: בעינינו זה מהלך שישדרג את הרשות באופן מיידי, יסייע לחזק אותה במשאבים, להפוך אותה לזרוע מרכזית בתוך הרשויות שנמצאות במשרד לביטחון פנים ויאפשר לה להציב יעדים יותר מאתגרים ולעמוד בהם.
צחי הנגבי: הרעיון למקם את הרשות בשעתו במשרד ראש הממשלה היה כדי לייצר מודעות ציבורית, להדגיש את המקום המרכזית שיש לנושא בחשיבה הממלכתית: הנה ראש הממשלה עצמו עומד בראש משרד שבו מצויה הרשות למלחמה בסמים.
צחי הנגבי: יכול להיות שזה היה נכון לשעתו, אבל עכשיו לדעתי יש לשנות זאת.
חיים מסינג: זה היה ב-1988.
צחי הנגבי: אני בטוח שאז זה תרם תרומה משמעותית, זה היה נושא שלא טופל עד אז בראייה ממלכתית, וזה הוקם כחלק מזרועות משרד ראש הממשלה.
צחי הנגבי: אני לא אשאל את חיים מסינג כמה פעמים יצא לו להיפגש במסגרת העבודה עם ראש הממשלה, אני לא מתאר לעצמי שזה הרבה פעמים מפני שלראש הממשלה מנהל מדינה ויש לו שפע של נושאים תובעניים שנמצאים ברומו של עולם וברומם של חיי היום-יום של האזרח הישראלי- הטרור, הביטחון, הנשק הגרעיני בעיראק, התקציב והקואליציה ועסקת השבויים.
צחי הנגבי: אני הייתי בלשכת ראש הממשלה מספיק שנים כדי להבין עד כמה ראש הממשלה חייב לעשות מיד הבחנה בין העיקר והטפל, את הטפל להפקיד בידי עוזריו, בידי המנכ"ל וגורמים אחרים, והוא מתמקד בהיבטים הכי חיוניים.
צחי הנגבי: כאשר הרשות למלחמה בסמים תהיה במשרד שבו יהיה לה קשר ישיר עם השר ועם המערכת, דבר שמייצר לכידות בהפעלה ומאפשר לקבל קשב מרכזי בחיים של המשרד, נדמה לי שבסופו של דבר זה יהיה לטובה.
צחי הנגבי: אבל זאת מדינה שמרנית, קשה לעשות שינויים, אבל נדמה לי שהשינוי הזה הוא נכון.
צחי הנגבי: אנחנו נאבקים עליו ומנסים לשכנע שזה יהיה לטובה באופן דרסטי.
צחי הנגבי: זה בוודאי משתלב מאוד עם העובדה שגם משטרת ישראל רואה בזה נושא מרכזי.